מסכת קידושין דף פב עמוד א

רבי יהודה אומר משמו:... טוב שברופאים לגיהנם...

**טוב שברופאים לגיהינום**

**א.יחס כללי** למאמר מפליא זה אודות הרופאים, ישנה מקבילה המרחיבה את היריעה: "שבעה אין להם חלק לעולם הבא ואלו הן: לבלר, וסופר, וטוב שברופאין, ודיין לעירו, וקוסם, חזן וטבח[[1]](#footnote-1)". היות שרוב מוחלט של מקצועות אלו חיוביים הם, יש להניח שהרופא מגונה רק בנסיבות מסויימות. "לא שייך לומר כל הרופאים לגיהנום, דהרי שמואל (בבא מציעא פה, ב) ורבי חנינא (יומא מט, א) ואבא אומנא (תענית כא, ב) והרמב"ם ובעל מעשי טוביה ועוד, היו רופאים וצדיקים[[2]](#footnote-2)". ההשוואה לדיין למשל, עשויה להוביל אותנו להבנה שיש כאן רק אזהרה על גודל האחריות: "שהרופא צריך שיראה תמיד גיהנם פתוחה לפניו אם יהרוג איש, ויעיין בחריצות לראות שלא יטעה ויבא לסכנת נפשות". בדומה לדיין שלגביו נאמר: "אמר רבי שמואל בר נחמני אמר רבי יונתן: לעולם יראה דיין עצמו כאילו חרב מונחת לו בין ירכותיו, וגיהנם פתוחה לו מתחתיו[[3]](#footnote-3)". הרב צהלון, שהיה רופא, מעיר שלא נאמר במשנה שלא ילמד אדם בנו להיות רופא. "ומה שכתב טוב שברופאים לגיהנום- **אינו אליבא דכולי עלמא ויחידאה הוא..** עוד נאמרשרובי רופאים בישראל הם בעלי תורה ויראי ה'**, ואינם נכשלים בדברים הנ"ל.. כל חכמי ישראל וחסידים בהיותם חולים קוראים לרופאי ישראל[[4]](#footnote-4)".**

**ב.מגרעות הרופא** רש"י כותב: "1.אינו ירא מן החולי 2.ומאכלו מאכל בריאים 3.ואינו משבר לבו למקום 4.ופעמים שהורג נפשות 5. ויש בידו לרפאות העני ואינו מרפא". שני כיוונים מרכזיים לפרשנות לפנינו, ואולי יש קשר ביניהם: גאוותו של הרופא כלפי שמיא בבטחונו ביכולותיו, ורשלנות בטיפול. המאירי מדגיש את הכשלים בטיפול: "מפני שכמה פעמים שופך דמים **מפני היאוש,** ושאינו משתדל כראוי במלאכת רפואתו או שאינו יודע לפעמים סבת החולי ודרך רפואתו **ועושה עצמו** בקי[[5]](#footnote-5)". רבי קלונימוס[[6]](#footnote-6) מוסיף סעיפי אישום אפשריים: \*לבישת פאר המעניקה לו כבוד שלא כדין, \*רדיפת בצע בדרישת התשלומים, \*האשמת משפחת החולה בפטירתו. המהר"ל רואה פגם מהותי בעיסוקו של הרופא. "טוב (רוב) שברופאים לגיהנם. נראה דפירושו מפני שמלאכתו בטבע, והטבע היא לחומר, וכל עסקי הרופא בגוף החמרי, ולפיכך טוב שברופאים לגיהנם, כי הצורה לא תקרא טבע כלל [רק] מה שאחר הטבע, ולפיכך ראוי לו הגיהנם, כי הגיהנם דבק באדם מצד החומר... ומאחר שעסק שלו בגוף החמרי לא מצד הצורה כלל, אי אפשר שלא יהיה מתחבר עם הגיהנם, כי כל דבר מתחבר אל אשר הוא מינו, ומאחר כי כל ענין אומנות שלו בחומר שהוא העדר הצורה דביקותו בגיהנם שהוא ההעדר ואין לו שלימות כלל והבן זה. ויש ראייה גדולה לזה, מה שאמרו במסכת ברכות (י' ב') והטוב בעיניך עשיתי זה שגנז ספר רפואות[[7]](#footnote-7)..

ויש לפרש עוד, כי נחשב האדם קל בעיניהם, שאם לא כן לא היה רופא שהיה מתיירא פן יטעה ויאבד נפש מישראל, כי כל דבר כאשר האדם רגיל בו **אינו מקפיד כל כך להיות נזהר**, כמו שאמרו (קידושין כ' א') עבר עבירה ושנה בו הותרה לו ואי אפשר שיהיה נזהר בזה תמיד, וכאשר נעשה לו שתי פעמים הותרה לו ושוב אין משגיח, ולכך טוב שברופאים לגיהנם, ומ"מ פירוש הראשון עיקר".

**ג. 'טוב' איננו טוב** **ו'רופא' איננו רופא**

אמצעי להסתייגות מהכללה בביקורת על הרופאים, הוא ביאור שלילי למילה 'טוב'. אלו דברי המהרש"א: "טוב שברופאים לגיהנם והכשר כו'. יש לפרש טוב שברופאים דהיינו **שמחזיק עצמו** לטוב ולמומחה שברופאים שאין כמוהו וסומך ביותר על המחאתו מתוך גאוותו. **ולפעמים הוא טועה** בטבע זה החולה וממית את החולה ברפואותיו בדבר שמזיק לחולה זה[[8]](#footnote-8). אבל **יש לו לישא וליתן** עם שאר הרופאים כיון שהוא סכנת נפשות". הרב ישראל ליפשיץ הולך בדרך דומה, אך מדגיש, על דרך 'שורש האמונה הוא שורש המרי', כי רופא שאינו נופל במלכודת הגאווה הוא טוב מאוד, כדרך שהכושל הוא שלילי: "הטוב הזה אין כוונתו כשר, רק מי שחושב את עצמו שהוא המומחה היותר טוב שברופאים, הוא מעותד לגיהנם, דבגאותו זאת סומך על ידיעתו בספק ואינו מתיעץ עם חביריו, כראוי למי אשר בפיו ובקולמסו מונח חיים או מות, וגם ברוב גאונו אינו מסתפק שמא יטעהו דמיונו, **ואינו חושש לעיין היטב** בספרי הרפואות קודם שיתן להחולה סמי רפואה קודם שידע מהן שלא יוכלו להזיקו כראוי, לילך לאט לאט בענייני סכנת נפשות, וראה שלא אמר התנא, שהוא רשע, או יבא לגיהנם, רק אמר "לגיהנם", ר"ל יש לו **הכנה** שיוכל לבא על ידה לגיהנם, אבל כל עוד יותר שיהיה לו הכנות לגיהנם כל עוד **יגדל שכרו ושבחו כשיכבש הכנותיו**[[9]](#footnote-9)". כן כתב כבר הרמב"ן, אלא שהוא רואה ברופא הישר יוצא דופן: "אילו נהג עצמו כשורה- כל שכן שהוסיף זכות לעצמו, שאומנותו אומנות ליסטים ולא למד ממעשיהם[[10]](#footnote-10)".

הרב יחזקאל אברמסקי דרש גם כאן בכיוון התחום שבין אדם למקום:

"טוב שברופאים, אותם רופאים שאומרים רק "טוב" בגימטריא י"ז, שאינם מתפללים בשמונה עשרה ברכת רפאינו, שאין בוטחים בד' אלא כל ישעם על חכמתם ותבונתם, הוא "לגיהנם" כמובא ארור הגבר אשר ישים בשר זרועו וגו'[[11]](#footnote-11)".

דרך נוספת היא העברת המושג רופאים, ממקצוע לפועל: "רבינו חיים מולוז'ין ביאר שהמחלה הגדולה שישנו להאדם, הוא העבירות והחטאים שישנם בידו, והנה בחובת הלבבות (שער הכניעה פרק ז') כתב שהמדבר לשון הרע על חבירו, אז עוונותיו של ההוא עוברים אליו, נמצא שברגע אחד הרי הוא מרפא את חבירו מחטאת עוונותיו. וזהו "טוב שברופאים" **שמרפא** באופן המהיר ביותר מהמחלה הגדולה ביותר, אבל "לגיהנם" סוף דרכו לבאר שחת על שהוא מדבר לשון הרע על חבירו[[12]](#footnote-12)". לפי זה לא מדובר בבעלי מקצוע רופאים כלל. הצעה אחרת סבורה ש'רופאים' הוא שם קוד שניתן לנוצרים מפני הצנזורה, "כי רובם התעסקו ברפואות כמו יעקב איש כפר סכניא ויעקב מינאה[[13]](#footnote-13)". ניתן להבין גם שמדובר באזהרה למי שאינם רופאים, מפני שימוש בתכונות שעל רופא לנצל לכתחילה: "כי המדות **הטובות** שברופאים המה **האכזריות**, כי רחמן לא יוכל להקיז דם ולחתוך מכה וכיוצא אם יצטרך, וכן צריך לשקר כי אם יגיד לחולה מעמדו לפעמים יקרב מיתתו, והיינו "טוב" המדות הטובות שברופאים כגון להתאכזר אם ישתמשו, במדות הללו **סתם אנשים**, יביא זאת אותם לגיהנום, וזה שאנו אומרים בתפלה שמו"ע מלך רופא נאמן ורחמן אתה, כי השי"ת הוא רופא נאמן ואין צריך להתאכזר וגם רחמן.. נדפס בספר רבי עקיבא איגר על התורה בפרשת משפטים[[14]](#footnote-14)". בדומה לכך ניתן לגנות את הרופא ה'טוב' מדי, תכונה שאינה הולמת את מקצועו: "לפעמים צריך לחתוך אבר ולהיות אכזר ולא לרחם במקום סכנה, ורופא שהוא טוב ו**רך לבב** מעותד לגיהנם, כמשל העולם: 'מי שאינו יכול להריח אבק שריפה לא ילך למלחמה'[[15]](#footnote-15)".

**ד. פירושים מגוונים**

הרב משה שטיינברג[[16]](#footnote-16) מציע שהכוונה היא לשלול דווקא רופא טוב שנמנע מלעסוק במקצועו, כפי שכתב הטור: "אם לא נתעסק בה כלל ה"ז שופך דמים ובן גיהנם הוא בודאי[[17]](#footnote-17)".

בנו, הרב פרופסור אברהם שטיינברג, מביא פירוש הרואה את המאמר באופן חיובי: רופא המשתתף בצער החולים, ומנסה בכל האמצעים לסייע להם, חווה גיהנום בעולם הזה. גם הרב חיים סופר מפרש 'טוב' כפשוטו, איכותי במקצועו, אך לדעתו הרופא הטוב ביותר מגיע למדרגתו על ידי טיפולים ניסיוניים ומפוקפקים שערך בחולים, ובכך גרם למותם[[18]](#footnote-18).

רבי יצחק לאמפרונטי כותב: "על הקירורגים נאמרה, יען.. הם משנים מצוות החכם, ובפרט בהקזת הדם, מרבים או ממעטים כפי שכלם הקצר וממיתים החולים[[19]](#footnote-19)". לפנינו הד להתנגדות קדומה לרפואה פנימית: " 'והתהלך בחוץ.. ורפא ירפא' - לאות שנתן רשות לרופאים לרפא המכות והפצעים שיראו **בחוץ.** רק כל חלי שהוא בפנים בגוף ביד השם לרפאתו[[20]](#footnote-20)". מאוד סביר שאכן באותם זמנים ניתוחים פנימיים הביאו נזק רב, הן בגלל זיהומים, והן, כפי שהדגיש בפחד יצחק, בשל איבוד דם. עירוי דם יעיל הוא בקושי בן מאתיים שנה.

המושג 'רופא' נתפש גם כנציג למקצועות החופשים, שהיו ניגוד לתופשי התורה, כמשכילים:

"מי שרכש לו מעט השכלה ירשה לו להטות מדרך התורה, ואומר שלא נאה למשכיל כמוהו לעשות דברים שלא יבין, וכן רופאים מהנדסים עורכי דין אומרים: 'הגם מאתנו ידרוש להזהר מטריפות לשמור שבת ולהניח תפילין כמו מאנשים פשוטים'? וכאשר יביאו מחאתם בשערי גיהנם, המלאך יטריח את הטוב שברופאים כמו הרמב"ם ועוד לפני גיהנם, ויציג אותו לפניהם ויאמר להם האם אתם הייתם רופאים גדולים ממנו והוא קיים כל התורה, ואתם בידיעת חכמת הרפואה מעט מזעיר חפשים אתם מתורה. וזהו שאמרו טוב שברופאים, **הצדיק היותר גדול שברופאים** **יובא לעת קצרה לגיהנם** כדי להסיר תלונות הרופאים החפשים[[21]](#footnote-21)". נסיים בטוב:

"רופא טוב הוא מי שמוותר על גן העדן שלו ומוכן לרדת עד לגיהנום, כדי להציל שם את מי שזקוק לרפואה[[22]](#footnote-22)".

1. מסכת אבות דרבי נתן פרק לו. [↑](#footnote-ref-1)
2. פרדס יוסף בשלח, מובא בדף על הדף. [↑](#footnote-ref-2)
3. מסכת סנהדרין דף ז עמוד א. כן ביארו גם בהקדמת 'אוצר החיים', ובשבט יהודה לשלמה אבן וירגא מאמר 41. מובא במאמרו של ד"ר שלמה קוטק, אסיא חלק טו'. משם נלקטו כאן מקורות רבים נוספים. להלן: 'במאמר', כולל הערות הרב פרופסור שטיינברג שם. [↑](#footnote-ref-3)
4. הקדמת אוצר החיים, מובאת במאמר. [↑](#footnote-ref-4)
5. מאירי דף פ עמוד ב. [↑](#footnote-ref-5)
6. בספרו 'אבן בוחן', עמודים 44-48. מובא במאמרו של ד"ר קוטיק. [↑](#footnote-ref-6)
7. הרחבה לעניין זה בביאורנו לברכות דף ט. [↑](#footnote-ref-7)
8. בבן יהוידע מבאר שדווקא רופא מומחה מרשה לעצמו שימוש ב"סמים תקיפים וחריפים" ולפיכך עלול לגרום נזק. [↑](#footnote-ref-8)
9. תפארת ישראל - יכין פרק ד משנה יד. [↑](#footnote-ref-9)
10. תורת האדם סוף שער הסכנה. [↑](#footnote-ref-10)
11. ילקוט דברי אסף, מובא בדף על הדף. [↑](#footnote-ref-11)
12. דף על הדף. [↑](#footnote-ref-12)
13. הרב ב. ישר, מובר בהערות למאמר. [↑](#footnote-ref-13)
14. מעדני אשר - משפטים תשס"ח, מובא בדף על הדף. [↑](#footnote-ref-14)
15. פרדס יוסף בשלח, מובא בדף על הדף. [↑](#footnote-ref-15)
16. תורת הטור אות קעד. [↑](#footnote-ref-16)
17. טור יורה דעה סימן שלו. [↑](#footnote-ref-17)
18. קול סופר על המשנה. [↑](#footnote-ref-18)
19. פחד יצחק חלק שלישי אותיות ח,ט. מובא במאמר. אפשרות נוספת שהוא מציע היא שמדובר בהסתייגות ממוהלים שלא שמשו כל צרכם. דרך אגב, לדעתו גיהנום הוא עונש זמני בהקשר זה. [↑](#footnote-ref-19)
20. אבן עזרא שמות פרק כא פסוק יט. [↑](#footnote-ref-20)
21. פרדס יוסף בשלח, מובא בדף על הדף. [↑](#footnote-ref-21)
22. יחיאל הררי בשם הרב זוננפלד. [↑](#footnote-ref-22)